wickkiey/tamil-wikipedia-markdown huggingface dataset:
# பின்நிலைக் கருவி

**பின்நிலைக்கருவி** (*backstaff*) என்பது ஒரு வான் பொருளின் உயரத்தை, குறிப்பாக சூரியன் அல்லது சந்திரனை அளவிடப் பயன்படுத்தப்படும் ஒரு வழிசெலுத்தல் கருவியாகும். சூரியனைக் கவனிக்கும் போது, பயனர்கள் சூரியனைத் தங்கள் பின்புறத்தில் வைத்திருந்தனர். அடிவானப் பாதையில் மேல் பாதையால் வீசப்பட்ட நிழலைக் கவனித்தனர். இது ஆங்கில மாலுமி ஜான் டேவிசால் கண்டுபிடிக்கப்பட்டது, அவர் 1594 இல் தனது சீமனின் ரகசியங்கள் என்ற புத்தகத்தில் இதை விவரித்தார்.  

### பின்நிலைக் கருவிகளின் வகைகள்

பின்நிலைக் கருவி என்பது நிழலின் வெளிப்பாட்டைப் பயன்படுத்தி சூரியனின் உயரத்தை அளவிடும் எந்தவொரு கருவிக்கும் வழங்கப்படும் பெயர். பின்நிலைக் கருவிகளைப் பயன்படுத்தி சூரியனின் உயரத்தை அளவிடுவதற்கான யோசனை தாமஸ் ஹாரியட்டிலிருந்து தோன்றியதாகத் தெரிகிறது.பல வகையான கருவிகள் பின்நிலைக் கருவிகள் என வகைப்படுத்தக்கூடிய குறுக்கு-நிலைக் கருவியிலிருந்து உருவாகின.
# கிராந்தி கவுடு



**கிராந்தி கவுடு** (*Kranti Goud*-பிறப்பு ஆகத்து 11,2003) என்பவர் இந்தியப் பெண்கள் துடுப்பாட்ட அணி வீரர் ஆவார். இவர் உள்நாட்டு துடுப்பாட்ட போட்டிகளில் மத்தியப் பிரதேசத்தையும், பெண்கள் பிரீமியர் லீக்கில் உ. பி. வாரியர்சு அணியையும் பிரதிநிதித்துவப்படுத்துகிறார். 2025 மகளிர் துடுபாட்ட உலகக் கோப்பையினை வென்ற இந்திய அணியின் ஒரு பகுதியாக கவுடு இருந்தார்.  

## உள்நாட்டு போட்டி பங்கேற்பு
கவுடு மத்தியப் பிரதேச பெண்கள் துடுப்பாட்ட அணிக்காக உள்நாட்டு துடுப்பாட்டங்களில் விளையாடுகிறார். வங்காளத்திற்கு எதிரான மூத்த மகளிர் ஒருநாள் போட்டியில் இறுதிப் போட்டியில் இவர் 4 பேரை ஆட்டத்தில் வீழ்த்தினார். 2023ஆம் ஆண்டில் இசிசி வோங்கிற்கு அடுத்ததாக நான்கு வீழ்த்தல்களை வீழ்த்திய இரண்டாவது இளைய துடுப்பாட்ட வீரர் ஆனார். இவரது முதல் பெண்கள் பிரீமியர் லீக் போட்டி வீழ்த்தலில் மெக் லேனிங் ஓட்டம் எதுவும் எடுக்காமல் ஆட்டம் இழந்தார்.  

## பன்னாட்டு போட்டி
ஏப்ரல் 2025 இல், இலங்கை முத்தரப்பு தொடரில் கஷ்வீ கௌதமுக்கு பதிலாக தேசிய அணியில் கவுடு தேர்ந்தெடுக்கப்பட்டார். இவர் மே 11 அன்று போட்டியினை நடத்திய இலங்கைக்கு எதிராக முத்தரப்பு தொடரின் இறுதிப் ஒருநாள் போட்டியில் அறிமுகமானார். பின்னர் இங்கிலாந்துக்கு எதிரான ஒருநாள் மற்றும் இ20 தொடருக்கான அணியில் இடம் பெற்றார். கவுடு, சூலை 12 அன்று இந்த தொடரில் தனது இ20 போட்டியில் அறிமுகமானார். செசுடர்-லெ-ஸ்ட்ரீட்டில் நடைபெற்ற மூன்றாவது மற்றும் இறுதி ஒருநாள் போட்டியில், தொடர் 1-1 என்ற நிலையில் இருந்த நிலையில், இவர் தனது முதல் ஐந்து வீரர்களை வீழ்த்தி, இந்தியா 13 ஓட்ட்டங்கள் வித்தியாசத்தில் வெற்றி பெற உதவினார். இவர் 6/52 புள்ளிவிவரங்களுடன் திரும்பினார். மேலும் 21 வயது மற்றும் 345 நாட்களில், பெண்கள் ஒருநாள் போட்டியில் ஐந்து விக்கெட்டுகளை வீழ்த்திய இளைய இந்திய வீரராக ஆனார். இதன் மூலம் ஜுலன் கோசுவாமி சாதனையை முறியடித்தார்.  

நிலையான செயல்திறன்களுக்குப் பிறகு, 2025 மகளிர் துடுப்பாட்ட உலகக் கோப்பை அணியில் கவுடு சேர்க்கப்பட்டார். அக்டோபர் 5 அன்று, கொழும்பில் பாக்கித்தானுக்கு எதிரான இந்தியாவின் போட்டியில், இவர் மூன்று வீரர்களை வீழ்த்தி தனது அணி 88 ஓட்டங்கள் வித்தியாசத்தில் வெற்றி பெற உதவினார். இந்தப் போட்டியின ஆட்ட நாயகன் விருதினையும் இவர் பெற்றார்.
# இரத்தினகிரி - 7


## பின்னணி
இரத்தினகிரி 7 எனும் இந்நெல் இரகம், *(சிவப்பு அரிசி; RTN RR - 4)* என்ற அரிசி வகையாகும். MO 17 நெல் வகையிலிருந்து பிறழ்வுத் தேர்வு மூலம் உருவான இது, அரைக் குள்ள *(100-110 செ.மீ. தாவர உயரம்)*, குறுகிய மற்றும் தடித்த தானிய வகையாகும். மேலும் இந்த இரகம், ஆய்வு நிலையம், மாநிலம், வேளாண் மற்றும் தகவமைப்பு சோதனைகளில் முறையே 46 - 50, 21 - 40, 50 - 96 மற்றும் 59 - 41 விழுக்காடு அதிக விளைச்சல் தரக்கூடியதாக தரவு உள்ளது. அகில இந்திய ஒருங்கிணைந்த நெல் மேம்பாட்டுத் திட்டத்தின் *(AICRIP)* சோதனைகளின்படி இரத்தினகிரி - 7, IR 64, BPT 5204 மற்றும் காலா நமக் ஆகியவற்றை விட முறையே 23.88 %, 18.69 % மற்றும் 39.40 % அதிக தானிய மகசூலைப் பதிவு செய்துள்ளது. மேலும் இந்நெல் இரகம், பழுப்பு மற்றும் பட்டைத் தீட்டப்பட்ட அரிசியில் முறையே 28.50 % (17.35 ppm) மற்றும் 32.7% (7.9 ppm) அதிக இரும்புச் சத்து கொண்டது. மேலும் பழுப்பு மற்றும் பளபளப்பான அரிசியில் முறையே 42.82% (28.35 ppm) மற்றும் 43.0% (24.25 ppm) அதிக துத்தநாக உள்ளடக்கத்தைக் கொண்டுள்ள இது, குறைந்த சர்க்கரை உயர்த்தல் குறியீட்டையும் (53) கொண்டுள்ளது. அதிக அரைத்தல் (64.17%) மற்றும் தலை அரிசி மீட்பு சதவீதம் (60.65%) மற்றும் நல்ல சமையல் தரத்தைக் கொண்டுள்ள இது, எக்டருக்கு 4.5 முதல் 5.0 டன் வரை சராசரி மகசூலைப் பதிவு செய்துள்ளது. தண்டு துளைப்பான், இலை மடிப்பு மற்றும் பித்தப்பை பூச்சிகளுக்கு எதிர்ப்புத் திறன் கொண்ட இந்த நெல் இரகத்தை, 2017 ஆம் ஆண்டில் மகாராட்டிராவின் கொங்கண் பகுதியில் வணிக சாகுபடிக்கு வெளியிட பரிந்துரைக்கப்பட்டது.  

## இவற்றையும் காண்க
- இரத்தினகிரி, மகாராட்டிர மாநில, இரத்னகிரி மாவட்டத்தில் உள்ள ஒரு துறைமுக நகரம்.
- இரத்தினகிரி பாலமுருகன் கோயில், தமிழ்நாடு மாநிலத்தின் இராணிப்பேட்டை மாவட்டத்தில் உள்ள ஒரு வழிபாட்டுத் தலம்.
# கப்பல் கண்காணிப்பு



**கப்பல் கண்காணிப்பு** (*Ship watching*) என்பது கடலோர பகுதிகளில், துறைமுகங்களில் அல்லது பாலங்களில் இருந்து கப்பல்கள் வருவது, போவது அல்லது கடல் வழியாகச் செல்லும் காட்சிகளை கவனிப்பது என்ற பொழுதுபோக்கு செயலாகும். இச்செயல்பாடு வெளிப்புற செயல்பாடாகவும் சுற்றுலாவின் ஒரு வடிவமாகவும் கருதப்படுகிறது. கப்பல் போக்குவரத்து அதிகமாக உள்ள நீர்வழிகளில் பல்வேறு கப்பல்களைக் கவனித்து புகைப்படமும் எடுக்கப்படுகிறது. கப்பல் நோக்கல் என்ற பெயராலும் இதை அழைக்கலாம்.  

உதாரணமாக, அமெரிக்காவில், மினசோட்டாவின் இரண்டு துறைமுகங்களில், சுப்பீரியர் ஏரியின் மீது கப்பல் கண்காணிப்பு நடைமுறையில் உள்ளது. சப்பானில், சப்பானின் கனகாவாவில் உள்ள கண்ணோன்சாகி பூங்காவில் உள்ள உராகா கால்வாய் வழியாக செல்லும் கப்பல்களையும் கண்காணிக்க முடியும். சீனாவில், சாங்ச்சியாங்கில் பல கப்பல்கள் மேலும் கீழும் செல்லும் போது, ​​ஆன்கோவில் உள்ள ஆற்றங்கரைப் பூங்காக்கள் மற்றும் ஊகான் நகரில் உள்ள வுச்சாங்கில், கப்பல் கண்காணிப்பை இரசிக்க நல்ல இடங்களாகும்.
# உள்நாட்டு சுற்றுலா



**உள்நாட்டு சுற்றுலா** (*Domestic tourism*) என்பது ஒரு நாட்டின் குடிமக்கள் தங்கள் சொந்த நாட்டுக்குள் உள்ள சுற்றுலா இடங்களுக்கு பயணம் செய்வது எனப் பொருளாகும். ஒரு நாட்டு மக்கள் வெளிநாட்டுக்கு செல்லாமல், தங்கள் நாட்டின் மற்ற மாநிலங்கள், நகரங்கள் அல்லது கிராமப்புறங்கள் போன்ற இடங்களுக்கு சுற்றுலா செல்லும் போது அதை உள்நாட்டு சுற்றுலா என்கிறோம். உருசியா, பிரேசில், கனடா, ஆத்திரேலியா, அமெரிக்கா, சீனா மற்றும் இந்தியா போன்ற பெரிய நாடுகளில் உள்நாட்டு சுற்றுலா மொத்த சுற்றுலாத் துறையில் மிகப் பெரிய பங்கை வகிக்கிறது.  

கோவிட்-19 தொற்றுநோய் காலத்தில், கோவிட்-19 பரவலைக் குறைக்க நாடுகள் தங்கள் விமான நிலையங்களை மூடியதால், உள்நாட்டு சுற்றுலா கணிசமாக அதிகரித்தது. சுற்றுலாவின் பொதுவான சரிவின் விளைவாக வேலைகள் மற்றும் வணிகங்கள் இழக்கப்பட்டன.  

ஒரு குறிப்பிட்ட வார இறுதியில் நகரத்திற்கு வெளியே செல்லாமல், வீட்டிற்கு அருகிலுள்ள பூங்காக்களுக்குச் செல்வது அல்லது அருங்காட்சியகங்களுக்குச் செல்வதை வீட்டிலேயே விடுமுறை என்பர். பொதுவாக வேலை அல்லது பள்ளியிலிருந்து ஓய்வெடுக்கவும், மகிழ்வுக்காகவும் செலவிடும் காலத்தைக் குறிப்பது விடுமுறைச் சுற்றுலா எனப்படும். வீட்டிலேயே விடுமுறை என்ற வார்த்தையின் பயன்பாடு 2000 ஆம் ஆண்டுகளின் பிற்பகுதியில் பிரிட்டிசு ஊடகங்களில் பெரும் மந்தநிலையின் போது பயன்படுத்தப்பட்டது. இத்தகைய சுற்றுலாவின் அதிகரிப்பு பற்றிய அறிக்கைகளில் பயன்படுத்தப்பட்டதன் மூலம் பிரபலப்படுத்தப்பட்டது, அப்போது பவுண்டின் பலவீனம் வெளிநாட்டு பயணத்தை அதிக விலை கொண்டதாக மாற்றியது.
# இசுலாமியப் பண்பாட்டு பாரம்பரிய அருங்காட்சியகம் மற்றும் அல்-குர்ஆன் கற்றல் மையம்



**இசுலாமியப் பண்பாட்டு பாரம்பரிய அருங்காட்சியகம் மற்றும் அல்-குர்ஆன் கற்றல் மையம்**  
(*Museum of Islamic Cultural Heritage and Al-Quran Learning Center*) தாய்லாந்து நாட்டின் நாராதிவாட்டு மாகாணத்தில் உள்ள இயி-ங்கோ மாவட்டத்தில் அமைந்துள்ளது. இந்த அருங்காட்சியகம் மலாய் தீபகற்பத்தின் கையெழுத்துப் பிரதிகள் மற்றும் கலைப்பொருட்கள் உட்பட மலாய் வரலாற்றில் கவனம் செலுத்துகிறது.  

## வரலாறு
இந்த அருங்காட்சியகம் 2010 ஆம் ஆண்டில் திறக்கப்பட்டது. மேலும் குர்ஆன் கையெழுத்துப் பிரதிகள், மலாய் கையெழுத்துப் பிரதிகள் மற்றும் பண்டைய மலாய் தொழில்நுட்பத்தைக் காண்பிக்கும் கண்காட்சி அறைகள் இங்குள்ளன. குரானின் 79 கையால் எழுதப்பட்ட பிரதிகள் உட்பட அருங்காட்சியகத்தின் தொகுப்புகளாக உள்ளன.  

2023 ஆம் ஆண்டில், பிரதமர் சுரெட்டா தவிசின் அருங்காட்சியகத்தை சுற்றிப் பார்த்தார். அருங்காட்சியகம் 2024 ஆம் ஆண்டில் பொதுமக்களுக்கு திறக்கப்பட்டது.
# 2-எத்திலெக்சனாயிக்கு அமிலம்



**2-எத்திலெக்சனாயிக்கு அமிலம்** (*2-Ethylhexanoic acid*) என்பது CH<sub>3</sub>(CH<sub>2</sub>)<sub>3</sub>CH(C<sub>2</sub>H<sub>5</sub>)CO<sub>2</sub>H என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். பொதுவாக இதை ஆக்டாயிக்கு அமிலம் என்று அழைக்கிறார்கள். ஒரு கார்பாக்சிலிக் அமிலமான இச்சேர்மம், முனைவற்ற கரிமக் கரைப்பான்களில் கரையக்கூடிய கொழுப்பில் கரையும் உலோக வழிப்பெறுதிகளைத் தயாரிக்க பரவலாகப் பயன்படுத்தப்படுகிறது. 2-எத்திலெக்சனாயிக்கு அமிலம் ஒரு நிறமற்ற பிசுபிசுப்பு எண்ணெயாகும். ஒளியியல் ரீதியாக செயலற்ற தன்மையைக் கொண்ட சமத்திருப்பக் கலவையாக வழங்கப்படுகிறது.  

## தயாரிப்பு
2-எத்திலெக்சனாயிக்கு அமிலம் தொழில்துறை ரீதியாக புரோப்பிலீனில் இருந்து தயாரிக்கப்படுகிறது. புரோப்பிலீன் ஐதரோபார்மைலேற்றம் செய்யப்பட்டு பியூட்டிரால்டிகைடு தயாரிக்கப்படுகிறது. இது ஆல்டால் ஒடுக்கம் செய்யப்பட்டு 2-எத்தில்யெக்சீனால் தயாரிக்கப்படுகிறது. பின்னர் இது ஐதரசனேற்றம் செய்யப்பட்டு 2-எத்தில்யெக்சனால் தயாரிக்கப்படுகிறது. இறுதியாக இந்த ஆல்டிகைடு ஆக்சிசனேற்றம் செய்யப்பட்டு 2-எத்திலெக்சனாயிக்கு அமிலம் என்ற கார்பாக்சிலிக் அமிலம் உருவாகிறது.  

## உலோக எத்திலெக்சனோயேட்டுகள்

2-எத்திலெக்சனாயிக்கு அமிலம் உலோக நேர்மின் அயனிகளுடன் சேர்ந்து வினைபுரிந்து விகிதவியல் அளவிலான அசிட்டேட்டு சேர்மங்களை உருவாக்குகிறது. இந்த எத்திலெக்சனோயேட்டு சேர்மங்கள் கரிம மற்றும் தொழில்துறை வேதியியல் தொகுப்பு வினைகளில் பயன்படுத்தப்படுகின்றன. இவை பலபடியாக்கல் வினைகளில் வினையூக்கிகளாகவும், ஆக்சிசனேற்ற வினைகளுக்கு எண்ணெய் உலர்த்தும் முகவர்களாகவும் செயல்படுகின்றன. இவை முனைவற்ற கரைப்பான்களில் அதிகம் கரையக்கூடியவையாகும். இந்த உலோக அணைவுகள் பெரும்பாலும் உப்புகள் என்று விவரிக்கப்படுகின்றன. இருப்பினும், அவை அயனி அல்ல, ஆனால் மின்னூட்ட-நடுநிலை ஒருங்கிணைப்பு சேர்மங்களாகும். இவற்றின் கட்டமைப்புகள் தொடர்புடைய அசிடேட்டுகளைப் போலவே இருக்கும்.  

### சில உலோக எத்திலெக்சனோயேட்டுகள்

- ஐதராக்சில் அலுமினியம் பிசு(2-எத்திலெக்சனோயேட்டு), தடிப்பாக்கியாகப் பயன்படுத்தப்படுகிறது.</br>
- வெள்ளீயம்(II) எத்திலெக்சனோயேட்டு, (CAS# 301-10-0), ஒரு வினையூக்கியாகப் பயன்படுகிறது.</br>
- கோபால்ட்டு(II) எத்திலெக்சனோயேட்டு, (CAS# 136-52-7), ஓர் உலர்த்தியாகப் பயன்படுகிறது.</br>
- நிக்கல்(II) எத்திலெக்சனோயேட்டு, (CAS# 4454-16-4)

## பாதுகாப்பு
அழகுசாதனப் பொருட்களில் பயன்படுத்துவதற்கு 2-எத்திலெக்சனாயிக்கு அமிலம் ஐரோப்பிய ஒன்றியத்தில் தடைசெய்யப்பட்டுள்ளது.
# கெர்டி தி டக்


ஆறு வாத்து குஞ்சுகளைப் பொரிக்க அந்த தாய் வாத்து செய்த முயற்சிகளின் கதை, இரண்டாம் உலகப் போரின் முடிவில் போரினால் சோர்வடைந்த பல அமெரிக்கர்களுக்கு ஒரு உத்வேகமாக அமைந்தது. கெர்டியின் செய்திகள் உள்ளூர் செய்தித்தாளில் 37 நாட்கள் நாள்தோறும் தொடர்ந்து வெளிவந்தது. மில்வாக்கி முதலில், மாநிலம் மற்றும் இறுதியில் நாடு முழுவதும் வாழும் மக்களைக் கவர்ந்தது.  

## வரலாறு
கெர்டியின் கதை *மில்வாக்கி ஜர்னல்* இதழின் புற எழுத்தாளர் கோர்டன் மெக்குவாரி, விஸ்கான்சின் அவென்யூ பாலத்தின் கீழ் ஒரு மரக் குவியலில் ஒரு காட்டு வாத்து கூடு கட்டியுள்ளதாக 1945 ஏப்ரலில் அறிவித்தபோது தொடங்கியது. அந்த வாத்து மொத்தம் ஒன்பது முட்டைகளை இட்டிருந்தது. மேலும் அந்த வாத்து தன் கூட்டை விழிப்புடன் பாதுகாத்து வந்தது. பார்வையாளர்களும், வாகன ஓட்டிகளும் நாள்தோறும் பாலத்தின் மீது நின்று அடைகாத்துவரும் வாத்தை கண்டு வந்தனர். கெர்டிக்கு அன்னையர் நாள் வாழ்த்து அட்டைகளையும் வழங்கினர். கெர்டிக்கும் அதன் குஞ்சுகளுக்கும் எவ்வித ஆபத்தும் வரக்கூடாது என்பதற்காக மில்வாகி நகரத்தைச் சேர்ந்த சிறுவர்கள் இணைந்து ரோந்துப்படை ஒன்றை உருவாக்கினர். மில்வாக்கி அடைகாத்த ஒன்பது முட்டைகளில் இறுதியில் ஆறு முட்டைகள் குஞ்சு பொரித்து வெளிவந்தன.  

ஜெர்டியையும் அதன் கூட்டையும் *ஜர்னல்* மற்றும் உள்ளூர் போட்டியாளரான *மில்வாக்கி சென்டினல்* ஒளிப்படம் எடுத்தனர். இது *லைஃப் இதழில்* இடம்பெற்றது, மேலும் ஐக்கிய இராச்சியத்தின் *டெய்லி எக்ஸ்பிரஸில்* முதல் பக்கக்த்தில் இடம்பெற்றது. *ரீடர்ஸ் டைஜஸ்ட்* "மில்வாக்கியின் பிரபலமான வாத்து" என்ற தலைப்பில் கெர்டியைப் பற்றிய ஒரு செய்திக் குறிப்பை வெளியிட்டது.  

வெள்ளம், புயல், அருகில் சில தீ விபத்துகள் என்ற இடர்கள் ஏற்பட்டபோதிலும், ஐந்து வாத்து குஞ்சுகளும் கெர்டியும் அந்த இகட்டான தருணங்களில் இருந்து தப்பிப்பிழைத்தன. மேலும் அருகிலுள்ள கிம்பல்ஸ் பல்பொருள் அங்காடியின் சாளரத்தில் வாத்தைப் பார்வையிட வசதிகள் செய்யபட்டன. அங்கிருந்து அந்த வாத்துக் குடும்பத்தை 2 மில்லியனுக்கும் அதிகமான பார்வையாளர்கள் எட்டிப் பார்த்தனர். கெர்டியும் அதன் குஞ்சுகளும் ஏரிக்கரையில் உள்ள ஜூனோ பூங்கா தடாகத்திற்கு கொண்டு செல்லபட்டன. இந்தப் புத்தகம் அதன் தினசரி செய்திகளின் அடிப்படையில் எழுதப்பட்டது. இந்த புத்தகம் 1946 இல் நியூயார்க்கின் ரைன்ஹார்ட் & கோ.வால் மறுபதிப்பு செய்யப்படன.</ref>  

அதே ஆண்டில், மில்வாக்கியைச் சேர்ந்த பொம்மை தயாரிப்பாளர் ஏர்ல் எஃப். வென்ட், மல்லார்டு வாத்தின் பெயரிலான வாத்தின் மர பொம்மைகளைத் தயாரித்தார்.  

1959 ஆம் ஆண்டில், மில்வாக்கி பகுதியைச் சேர்ந்த எழுத்தாளர்களான நிக்கோலஸ் பி. ஜார்ஜியாடி மற்றும் லூயிஸ் ஜி. ரோமானோ ஆகியோர் *கெர்டி தி டக்* என்ற பெரயிலான குழந்தைகளுக்கான புத்தகத்தை எழுதினர். இந்தப் புத்தகம் 800,000 க்கும் மேற்பட்ட பிரதிகள் விற்பனையானது. பிறகு 1988 இல் மறுவெளியீடு செய்யப்பட்டு ஆறு மொழிகளில் மொழிபெயர்க்கப்பட்டது.  

## சிற்பம்
*கெர்டி தி டக்* என்பது சிற்பி குவெண்டோலின் கில்லன் உருவாக்கிய 4 அடி உயர (1.2 மீ) வெண்கல காட்டு வாத்து சிற்பமாகும். இந்த சிற்பம் $15,000 செலவில் உருவாக்கப்பட்டது. இது எப்ஸ்டீன் உஹென் கட்டிடக் கலைஞர்கள் நிறுவனத்தால் நகரத்திற்கு நன்கொடையாக வழங்கப்பட்டது. 1997 செப்டம்பரில் சிலை நிறுவப்பட்டது. இது மில்வாக்கி நகர மையத்தில் மில்வாக்கி ஆற்றின் மீது உள்ள விஸ்கான்சின் அவென்யூ பாலத்தின் வடமேற்குப் பக்கத்தில் உள்ளது. இந்த சிற்பம் ரிவர்ஸ்கல்ப்ச்சர் எனப்படும் கலை காட்சிகளின் ஒரு பகுதியாகும்!
# வி. பன்னீர் செல்வம்



**வி. பன்னீர் செல்வம்** (*V. Panneerselvam*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருவண்ணாமலை மாவட்டம் போளுர் பகுதியினைச் சேர்ந்தவர். 10ஆம் வகுப்பு வரை கல்வி பயின்றுள்ள பன்னீர் செல்வம் அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் கலசப்பாக்கம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2016
# அ. மருதமுத்து



**அ. மருதமுத்து** (*A. Muruthamuthu*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் சேலம் மாவட்டம் கெங்கவல்லி பகுதியினைச் சேர்ந்தவர். மருதமுத்து முதுகலை, இளநிலைச் சட்டப் படிப்புகளை முடித்துள்ளார். வழக்குரைஞரான மருதமுத்து அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் கெங்கவல்லி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2016
# நிர்மலா பணிக்கர்


**நிர்மலா பணிக்கர்** (*Nirmala Paniker*) (பிறப்பு பிப்ரவரி 12,1944) இந்தியாவைச் சேர்ந்த மோகினியாட்ட நடனக் கலைஞரும், நடன இயக்குனரும் மற்றும் ஆசிரியரும் ஆவார். இவர் மோகினியாட்ட நடன வடிவத்தைப் பாதுகாத்தல் மற்றும் மேம்படுத்துவதில் தனது பங்களிப்புகளுக்காக அறியப்படுகிறார். கேரளாவின் இரிஞ்ஞாலகுடாவில் அமைந்துள்ள நடனகைசிகி என்ற மையத்தின் நிறுவனரும் ஆவார். இது மோகினியாட்டம் மற்றும் கூடியாட்டம் மற்றும் நங்கையர் கூத்து போன்ற பிற பாரம்பரிய நிகழ்த்து கலைகளின் பயிற்சி மையமாக திகழ்கிறது.  

## வாழ்க்கை வரலாறு
நிர்மலா பணிக்கர் 1944 பிப்ரவரி 12 அன்று திருவிதாங்கூரின் ஒரு பகுதியாக இருந்த கோவளத்தில் செல்லம்மாள் மற்றும் மாதவ பணிக்கருக்கு பிறந்தார். தனது ஐந்து வயதில் குரு தொட்டச்சேரி மாதவன் பணிக்கர் ஆசானின் கீழ் மோகினியாட்டத்திலும், பின்னர் கலாமண்டலம் கல்யாணிகுட்டி அம்மாவிடமும் பயிற்சி பெற்றார். கூடுதலாக பரதநாட்டியம், கதகளி மற்றும் கருநாடக இசை போன்றவற்றிலும் பயிற்சி பெற்றார்.  

## தொழில் வாழ்க்கை
நிர்மலா, மோகினியாட்டம், கூடியாட்டம் மற்றும் நங்கியார் கூத்து ஆகியவற்றை மேம்படுத்துவதற்காக 1994 ஆம் ஆண்டில் கேரளாவின் இரிஞ்ஞாலகுடாவில் ‘நடனகைசிகி’ என்ற நடன ஆராய்ச்சி மற்றும் பயிற்சிப் பிரிவைத் தொடங்கினார். இவரது படைப்புகள் மோகினியாட்டத்தின் பாரம்பரிய கூறுகளை புதுப்பிப்பதில் கவனம் செலுத்துகின்றன. அதே நேரத்தில் உள்ளூரில் வேரூன்றிய அதன் நடனக் கலைகளையும் அறிமுகப்படுத்துகின்றன. ஜெயதேவரின் கீத கோவிந்த்தத்தை அடிப்படையாகக் கொண்ட ‘கீதகோவிந்த சப்தம்’, நாராயணகுரு மோகினியாட்டத்திற்காக எழுதிய ‘குண்டலினி பாட்டின்’ தழுவல் போன்ற குறிப்பிடத்தக்க படைப்புகளுக்கு இவர் நடனமாடியுள்ளார்.  

*இராதா-மாதவம்* மற்றும் *கிருஷ்ணநாட்டம்* போன்ற மோகினியாட்டத்தின் பாடல் மற்றும் வெளிப்பாட்டு குணங்களை முன்னிலைப்படுத்தும் ஏராளமான நடனக் கலைஞர்களுக்கும், மேடை நிகழ்ச்சிகளுக்கும் தனது நிறுவனத்தில் பயிற்சி அளித்துள்ளார். இவரது நிகழ்ச்சிகள் மோகினியாட்டத்தின் நேர்த்தியையும் திரவத்தன்மையையும் வெளிப்படுத்துவதாக விவரிக்கப்பட்டுள்ளன. மோகினியாட்டம் குறித்த ஒரு புத்தகத்தையும் இவர் எழுதியுள்ளார். இது அந்த நடன வடிவத்தின் வரலாறு மற்றும் நுட்பங்களைப் புரிந்துகொள்வதற்கான ஆதாரமாக செயல்படுகிறது.  

## விருதுகளும் அங்கீகாரமும்
மோகினியாட்டத்திற்கு அளித்த பங்களிப்புகளுக்காக நிர்மலா பணிக்கருக்கு 2009 ஆம் ஆண்டில் சங்கீத நாடக அகாதமி விருது வழங்கப்பட்டது. நடனகைராலி மூலம் பாரம்பரிய நடன வடிவங்களை மேம்படுத்துவதில் இவர் மேற்கொண்ட முயற்சிகளுக்காகவும், மோகினியாட்டம் குறித்த இவரது அறிவார்ந்த படைப்புகளுக்காகவும் இவர் அங்கீகரிக்கப்பட்டுள்ளார்.
# குசல்கர் சட்டமன்றத் தொகுதி



**குசல்கர் சட்டமன்றத் தொகுதி** *(Kushalgarh Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது பான்ஸ்வாரா மாவட்டத்தில் அமைந்துள்ளது. குசல்கர், பன்சுவாரா மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும். இது பழங்குடியினரைச் சேர்ந்த வேட்பாளர்களுக்காக ஒதுக்கப்பட்டுள்ளது.  
## தேர்தல் முடிவுகள்
### 2023
# இரமீலா கடீயா



**இரமீலா கடீயா** (பிறப்பு 1969) இராசத்தானைச் சேர்ந்த ஒரு இந்திய அரசியல்வாதி ஆவார்.  இந்திய தேசிய காங்கிரசு கட்சியின் வேட்பாளரான இவர், 2023 இல் நடைபெற்ற இராசத்தான் சட்டமன்றத் தேர்தலில்  குசல்கர் சட்டமன்றத் தொகுதியில் போட்டியிட்டு வென்றார். இத்தொகுதியானது பான்ஸ்வாரா மாவட்டத்தில் அமைந்துள்ளது. இவர்,2018 மற்றும் 2023 இல் நடைபெற்றத் தேர்தல்களில் வெற்றிபெற்று இரண்டு முறை சட்டமன்ற உறுப்பினரானவர்.  

## ஆரம்பகால வாழ்க்கை மற்றும் கல்வி
இரமீலா வாத்நகரில் பிறந்தார். இவரது முதன்மைத் தொழில் விவசாயம் என்றாலும், இவர் ஒரு எரிவாயு நிறுவனத்தை நடத்துகின்ற வணிகராவார்.  

## தேர்தல் முடிவுகள்
### 2023
# அகமது அகமதுசாதா



**அகமது அகமதுசாதா** (*Ahmad Ahmadzada*) என்பவர் அசர்பைசான் நாட்டைச் சேர்ந்த ஒரு சதுரங்க வீரராவார். 2000 ஆம் ஆண்டின் அக்டோபர் மாதம் 3 ஆம் தேதியன்று அசர்பைசான் நாட்டின் பக்கூ நகரத்தில் இவர் பிறந்தார். 2023 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது.  

## சதுரங்க வாழ்க்கை
2025 ஆம் ஆண்டு ஆகத்து மாதம் நடைபெற்ற அசர்பைசான் நாட்டின் காசிமோவ் நினைவு ஊகர் காசிமோவ் திறந்தநிலை சதுரங்கப் போட்டியை அகமது அகமதுசாதா வென்றார். இப்போட்டியில் இவர் 8/9 புள்ளிகள் பெற்றார்.  

அகமதுசாதா 2025 சதுரங்க உலகக் கோப்பையில் விளையாடத் தகுதி பெற்றார். முதல் சுற்றில் சூரியா சேகர் கங்குலியால் தோற்கடிக்கப்பட்டார்.
# கிர்க் கசாரியன்



**கிர்க் கசாரியன்** (*Kirk Ghazarian*) என்பவர் அமெரிக்க நாட்டைச் சேர்ந்த ஒரு சதுரங்க வீரராவார். 2006 ஆம் ஆண்டில் இவர் கலிபோரினியா மாநிலத்தின் இர்வின் நகரத்தில் பிறந்தார். 2024 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது.  

## சதுரங்க வாழ்க்கை
2020 ஆம் ஆண்டு சூன் மாதத்தில் இவர் பான்-ஆர்மேனியன் சதுரங்கப் போட்டியில் இரண்டாவது இடத்தைப் பிடித்தார்.  

2023 ஆம் ஆண்டு சனவரி மாதத்தில் இவர் அனைத்து -அமெரிக்கா சதுரங்க அணியில் இடம் பெற்றார்.  

2023 ஆம் ஆண்டு பிப்ரவரி மாதத்தில் இவர் உரோச்போர்ட்டு சதுரங்க விழாவில் சதுரங்க மாசுட்டர்சு 2023 போட்டியில் இரண்டாவது இடத்தைப் பிடித்தார். மேலும் சிறந்த சமநிலை முறிவு ஆட்டத்தின் காரணமாக அர்சா பரதகோட்டி, மோம்சில் நிகோலோவ் மற்றும் பியோ டுபோ ஆகியோரை முந்தி இரண்டாம் இடத்தைப் பிடித்தார்.  

2023 ஆம் ஆண்டு சதுரங்க உலகக் கோப்பையில் விளையாடத் தகுதி பெற்றார். ஆனால் அந்த நிகழ்வில் இவரால் கலந்து கொள்ள முடியவில்லை. இவருக்குப் பதிலாக இயான்மார்கோ லீவா தேர்ந்தெடுக்கப்பட்டு சேர்க்கப்பட்டார்.  

2024 ஆம் ஆண்டு சனவரி மாதத்தில் நியூயார்க்கு மெட்ரோ ஆணையத்தின் சதுரங்க விதிமுறைகள் நிகழ்வில் மிக்லோசு கல்யாசை தோற்கடித்து தனது இறுதி கிராண்டுமாசுட்டர் விதிமுறையைப் பெற்றார். இவரது பிடே மதிப்பீடு 2500 புள்ளிகளைத் தாண்டிய பிறகு, 2024 ஆம் ஆண்டு திசம்பர் மாதத்தில் இவருக்கு கிராண்ட்மாசுடர் பட்டம் வழங்கப்பட்டது.
# பால் வெல்டன்



**பால் வெல்டன்** (*Paul Velten*) என்பவர் பிரான்சு நாட்டைச் சேர்ந்த ஒரு சதுரங்க வீரராவார். 1993 ஆம் ஆண்டில் ஆகத்து மாதம் 10 ஆம் தேதியன்று இவர் வியட்நாமின் அனோய் நகரத்தில் பிறந்தார். 2018 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது.  

## சதுரங்க வாழ்க்கை
2015ஆம் ஆண்டு சூன் மாதத்தில் பிரெஞ்சு அணி வெற்றியாளர் போட்டியில் தனது முதல் கிராண்டுமாசுட்டர் விதிமுறையைப் பெற்றார். இப்போட்டியில் இவர் ஒவ்வொரு ஆட்டத்திலும் கருப்பு காய்களுடன் விளையாடியது குறிப்பிடத்தக்கது. அடுத்த விதிமுறைக்ளை 2016 ஆம் ஆண்டு சூன் மாதத்தில் சிறந்த 12 பிரெஞ்சு அணி வெற்றியாளர் போட்டியிலும் 2018 ஆம் ஆண்டு பிப்ரவரி மாதத்தில் பன்டெசுலிகா சதுரங்கப் போட்டியிலும் பெற்றார்.  

2020 ஆம் ஆண்டு சூன் மாதத்தில் நடைபெற்ற இலிச்சசு இணையவழி சதுரங்கப் போட்டியில் இவர் 5ஆவது இடத்தைப் பிடித்தார்.  

பிப்ரவரி 2023 ஆம் ஆண்டு பிப்ரவரி மாதத்தில் நடைபெற்ற கேப்பெல்-லா-கிராண்டே திறந்தநிலை சதுரங்கப் போட்டியில் சலோனைசு எக்செகர் சதுரங்க மன்றத்தை இவர் பிரதிநிதித்துவப்படுத்தினார். இப்போட்டியில் 30 இடங்களில் 9 ஆவது இடத்தைப் பிடித்தார்.  

2025 சதுரங்க உலகக் கோப்பையில் விளையாடினார். அங்கு முதல் சுற்றில் பெலாரசு நாட்டின் விளாடிசுலாவ் கோவலேவிடம் தோற்றுப்போனார்.
# கபாசன் சட்டமன்றத் தொகுதி


**கபாசன் சட்டமன்றத் தொகுதி** *(Kapasan Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது சித்தோர்கார் மாவட்டத்தில் அமைந்துள்ளது. கபாசன், சித்தோர்கார் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும். இது பட்டியல் சாதியை சேர்ந்த வேட்பாளர்களுக்காக ஒதுக்கப்பட்டுள்ளது.  

## சட்டமன்ற உறுப்பினர்கள்
| ஆண்டு | உறுப்பினர் | கட்சி |  |
| --- | --- | --- | --- |
| 1972 | சங்கர் லால் | rowspan=2 | இந்திய தேசிய காங்கிரசு</br> |
| 2008 | சங்கர் |  |  |
| 2013 | அர்சுன் லால் சிங்கர் | rowspan=3 | பாரதிய ஜனதா கட்சி</br> |
| 2018 |  |  |  |
| 2023 | } |  |  |

## தேர்தல் முடிவுகள்
### 2023
# சோக்ரான் மம்தானி


**சோக்ரான் குவாமே மம்தானி** (*Zohran Kwame Mamdani*),  
## பிறப்பு, கல்வி & அரசியல்
உகாண்டா வம்சவளி அமெரிக்க கல்வியாளர் முகமது மம்தானி - அமெரிக்கத் திரைப்பட இயக்குநரும் இந்தியா வம்சாவளி அமெரிக்கப் பெண்ணான மீரா நாயர் தம்பதியருக்கு உகாண்டா நாட்டின் தலைநகரான கம்பாலாவில் 18 அக்டோபர் 1991 அன்று பிறந்தவர் சோக்ரான் மம்தானி. ஐந்தாண்டுகள் கழித்து குழந்தை சோக்ரான் மம்தானியுடன் பெற்றோர் தென்னாப்பிரிக்காவில் குடிபெயர்ந்தனர் சோக்ரான் மம்தானி போடோயின் கல்லூரியில் ஆப்பிரிக்க படிப்புகள் தொடர்பாக 2014ஆம் ஆண்டில் இளங்கலை பட்டம் பெற்றார்.  

பின்னர் நியூ யார்க் நகர அரசியலில் காதர் எல்-யாதீம் மற்றும் ரோஸ் பார்க்கன் போன்ற அரசியல்வாதிகளுக்கு அரசியல் மேலாளராக பணியாற்றினார். சோக்ரான் மம்தானி 2020ஆம் ஆண்டில் முதன்முறையாக நியூ யார்க் மாநில சட்டமன்றத்திற்கு குயின்சு தொகுதியிலிருந்து போட்டியிட்டு வென்றார் . இவர் மீண்டும் 2022 மற்றும் 2024ஆம் ஆண்டுகளில் நியூ யார்க் மாநில சட்டமன்ற உறுப்பினராக போட்டியின்றி வென்றார்.  
## நியூ யார்க் மேயர் தேர்தலில்
சோக்ரான் மம்தானி ஜனநாயக் கட்சியின் சார்பில் 4 நவம்பர் 2025 அன்று நடைபெறும் நியூ யார்க் நகர மேயர் தேர்தலில், குடியரசுக் கட்சியின் வேட்பாளர் *ஆண்ட்ரூ கியூமோ* மற்றும் சுயேச்சை வேட்பாளர் *கர்டிஸ் சில்வா* ஆகியோரை எதிர்த்துப் போட்டியிடுகிறார்.  

சோக்ரன் மம்தானி நியூ யார்க் நகர மேயர் தேர்தலில் வென்றால், அந்நகரத்திற்கான சிறப்பு நிதியுதவிகளை நிறுத்தி விடுவதாக அமெரிக்க அதிபர் டோனால்ட் டிரம்ப் எச்சரிக்கை விடுத்துள்ளார். இருப்பினும் நியூ யார்க் நகர மேயர் தேர்தலில் சோக்ரான் அபார வெற்றி பெற்றார்.  

## குடும்பம்
34 வயதான சோக்ரான் மம்தானி 2025ஆம் ஆண்டில் சிரியா நாட்டுப் பெண் ஓவியரான *ரமா துவாஜி*யை மணந்து கொண்டு அஸ்டோரியாவில் வசிக்கிறார்.
# கபிலா வேணு


**கபிலா வேணு** (*Kapila Venu*) இந்தியாவின் கேரளாவைச் சேர்ந்த கூடியாட்டம் மற்றும் நங்கையர் கூத்துக் கலைஞர் ஆவார். மத்தியப் பிரதேச அரசின் குமார் கந்தர்வ சம்மான், இந்திய அரசின்சங்கீத நாடக அகாதமி விருது, உஸ்தாத் பிஸ்மில்லா கான் யுவ புரஸ்கார், கேரள அரசின் கேரள சங்கீத நாடக அகாதமி விருது உள்ளிட்ட பல விருதுகளைப் பெற்றுள்ளார்.  

## வாழ்க்கை வரலாறு
கபிலா வேணு 1982 ஆம் ஆண்டு பிப்ரவரி 3 ஆம் தேதி கேரளாவின் கோதமங்கலத்தில் பிறந்தார். இவர், கூடியாட்டக் கலைஞர், கோ. வேணு மற்றும் மோகினியாட்டக் கலைஞர் நிர்மலா பணிக்கர் ஆகியோரின் ஒரே மகள் ஆவார்.  

இரிஞ்ஞாலகுடாவில், தனது ஏழு வயதில், கபிலா உஷா நங்கியாரின் கீழ் கூடியாட்டத்தின் அடிப்படைகளைக் கற்றுக்கொள்ளத் தொடங்கினார். பின்னர் அம்மனூர் மாதவ சாக்யாரின் கீழ் குருகுல பாரம்பரியத்தில் கிட்டத்தட்ட 10 ஆண்டுகள் விரிவான பயிற்சி பெற்றார். பிற்காலத்தில், இவரது பெற்றோரிடமும் நடனத்தைக் கற்றுக் கொண்டார். தனது தந்தை நிறுவிய நடனா கைரளி என்ற கலைப் பள்ளியில், காவுங்கல் சாத்துண்ணி பணிக்கர், கீழ்பாடம் குமரன் நாயர் மற்றும் கலாமண்டலம் இராமன்குட்டி நாயர் போன்றவர்களின் கீழ் பயிற்சி பெற்றார். களரிப்பயிற்று கலையை பாலன் குருக்கள் என்பவர் கற்பித்தார்.  

## தொழில் வாழ்க்கை

கபிலா பெரும்பாலும் ஐரோப்பாவின் சுவீடன், பிரான்சு, இத்தாலி, சுவிட்சர்லாந்து, ஜெர்மனி மற்றும் ஆஸ்திரியா மற்றும் யப்பான் போன்றா நாடுகளிலில் நிகழ்ச்சிகளை வழங்கியுள்ளார். தனது ஆறு வயதில் இங்கிலாந்தில் ஒரு மேடையில் கூட்டியாட்டம் நிகழ்த்தினார். நியூயார்க்கில் உள்ள *லோயர் மன்ஹாட்டன்* கலாச்சார மன்றத்தின் கலை மையத்தில் நடனக் கலைஞர்-நடன இயக்குனர் இரட்டையர்களான *வாலி கார்டோனா* மற்றும் *ஜெனிபர் லேசி* ஆகியோரால் இயக்கப்பட்ட *தி செட் அப்* என்ற தலைப்பில் பல ஆண்டு எட்டு பகுதி திட்டத்திலும் இவர் ஒரு பகுதியாக இருந்தார். *பீட்டர் ஓஸ்கர்சன்* தலைமையிலான உலக நாடகத் திட்டத்திலும் கபிலா பங்கேற்றார்.  

கபிலா, இரஹத் மகாஜன் எழுதி இயக்கிய 'மேகதூத்' படத்தில் கூடியாட்டம் நடனமாடியுள்ளார். “பார்வதியின் ஏக்கம் ” என்ற தலைப்பில் தனது நடன நிகழ்ச்சியில் கபிலா வேணு தனது பெண்ணிய அரசியலை இந்த பாரம்பரிய கலையுடன் ஒருங்கிணைக்கிறார்.  

பாரம்பரியக் கலைகளுக்கான நடனகைரளி ஆராய்ச்சி மற்றும் நிகழ்த்து மையத்தின் இயக்குநரான கபிலா, புதுதில்லி, தேசிய நாடகப் பள்ளி மற்றும் சிங்கப்பூரிலுள்ள கலாச்சார நாடக நிறுவனத்தில் வருகை தரும் ஆசிரியராகவும் உள்ளார்.  

## விருதுகளும் கௌரவங்களும்
2017 ஆம் ஆண்டில் கபிலா மத்தியப் பிரதேச அரசாங்கத்தால் குமார் காந்தர்வ சம்மனைப் பெற்றார். சென்னையில் உள்ள பாரத் கலாச்சார் என்ற அமைப்பிடமிருந்து யுவ கலாபாரதி விருதையும், தில்லியில் உள்ள சன்ஸ்கிருதி பிரதிஷ்டான் அமைப்பிலிருந்து சன்ஸ்கிரிதி விருதையும், 2006 ஆம் ஆண்டிற்கான சங்கீத நாடக அகாடமி விருது, உஸ்தாத் பிஸ்மில்லா கான் யுவ புரஸ்கார் விருதையும் பெற்றுள்ளார். மார்ச் 2025 இல், கேரள சங்கீத நாடக அகாதமி விருதைப் பெற்றார்.  

## ஆவணப்படம்
கபிலா வேணுவைப் பற்றி சஞ்சு சுரேந்திரன் என்பவர் இயக்கத்தில் *கபிலா* என்ற ஆவணப்படம் தயாரிக்கப்பட்டுள்ளது. இது 62 வது தேசிய திரைப்பட விருதுகளில் சிறந்த கலாச்சாரத் திரைப்படத்திற்கான தேசிய விருதை வென்றது.
# மோனிகா கோர்ரியா


**மோனிகா கோர்ரியா** (*Monika Correa*) என்கிற மோனிகா செக்வேரா (பிறப்பு 1938) ஓர் இந்திய ஜவுளிக் கலைஞர் ஆவார். இவர் தனது சோதனை நெசவுகளுக்கு பெயர் பெற்றவர். இவர் பெரும்பாலும் சுயமாக கற்றுக்கொண்ட நெசவாளராக இருக்கிறார். இது கல்வியில் பயிற்சி பெற்ற ஒரு கலைஞரின் தடைகளிலிருந்து விடுபடவும், கலை ஊடகமாக ஜவுளியின் சாத்தியத்தை ஆராயவும் இவருக்கு அனுமதித்துள்ளத..  

இவரது ஜவுளி படைப்புகள் நியூயார்க்கின் பெருநகரக் கலை அருங்காட்சியகம்,, நியூயார்க் நவீனக்கலை அருங்காட்சியகம், மினியாபொலிஸ் மற்றும் இலண்டனின் டேட் ஆகியவற்றில் முன்னணி சேகரிப்புகளின் ஒரு பகுதியாக உள்ளது.  

## வாழ்க்கை வரலாறு.
மோனிகா, இளம் அறிவியல் பட்டம் பெற்றவர். கூடுதலாக 1958 இல் மும்பையின் புனித சேவியர் கல்லூரியில் நுண்ணுயிரியல் துறையில் பட்டம் பெற்றார். பின்னர், 1961 ஆம் ஆண்டில் குறிப்பிடத்தக்க இந்திய கட்டடக் கலைஞர் சார்லசு கோர்ரியா என்பவரை மணந்தார். இவர்களுக்கு நகுல் மற்றும் நந்திதா என்ற இரண்டு குழந்தைகள் பிறந்தனர்.  

1962 ஆம் ஆண்டில், மாசாச்சூசெட்சு தொழில்நுட்பக் கல்லூரியில் கற்பிக்க அழைக்கப்பட்டபோது மோனிகா தனது கணவருடன் சென்றார். இந்தப் பயணத்தின் போது, இவர்கள் பின்லாந்தின் எல்சிங்கி வழியாகச் சென்றனர். அங்கு இவர் பாரம்பரிய ரியா & ரைஜி விரிப்புகளைப் பார்த்து முழுமையாக ஈர்க்கப்பட்டார். இது இவரது ஆர்வத்தைத் தூண்டியது. மேலும், நெசவுப் பற்றி கற்றுக்கொள்ளத் தொடங்கினார். அதைத் தொடர்ந்து, அமெரிக்காவில், மாசாச்சூசெட்சு தொழில்நுட்பக் கல்லூரியில் ஓவியராகவும் பேராசிரியராகவும் இருந்த கியோர்கி கெப்ஸ் மூலம் மரியான் இசுட்ரெனெல் என்பவரை சந்திக்கும் வாய்ப்பு மோனிகாவிற்கு கிடைத்தது. கியோர்கி கிரான்ப்ரூக் கலை அகாதமியில் ஜவுளித் துறையின் தலைவராக பணியாற்றி ஓய்வு பெற்றவர். மரியான் இசுட்ரெனெல் கோர்ரியாவுக்கு நெசவுக்கான அடிப்படைகளைக் கற்பித்தார். மேலும் கோர்ரியா இந்தியாவுக்குத் திரும்பும்போது தறியின் வடிவமைப்பையும் கற்றுக் கொடுத்தார்.  

## தொழில் வாழ்க்கை
1963இல் இந்தியா திரும்பிய பிறகு, இசுட்ரெனெல் பகிர்ந்த வடிவமைப்பின் படி தனக்காக தறியைக் கட்டைமைத்துக் கொண்டார். மும்பையில் வசித்து வந்த தனது முன்னாள் மாணவரான நெல்லி சேத்னாவைப் பற்றியும் இசுட்ரெனெல் கோர்ரியாவிடம் கூறியிருந்தார். நெல்லி சேத்னா அடிப்படை அமைப்பை அமைக்க ஒரு இளம் நெசவாளரை அனுப்பியிருந்தார். இது பூபுல் செயகர் தலைமையிலான ஒரு ஆராய்ச்சி நிறுவனமாகும். இதற்கு இந்திய அரசால் நிதியளித்து வந்தது. நெசவாளர்கள் சேவை மையத்தில்,கோர்ரியா கே. ஜி. சுப்ரமணியன் மற்றும் பிரபாகர் பார்வே போன்ற இந்திய நவீனக் கலைஞர்களை சந்தித்தார். அந்த நேரத்தில், சுப்பிரமணியன் கம்பளியால் செய்யப்பட்ட நார் சிற்பங்களில் பணியாற்றி வந்தார். இது கோர்ரியாவின் மனதில் ஆழமான தாக்கத்தை ஏற்படுத்தியது.
# தெமுல்



**தெமுல்** (*Demul*) என்பது இந்தியாவின் இமாச்சலப் பிரதேசத்தில் உள்ள ஒரு கிராமமாகும். இலாகௌல் மற்றும் சுபீதி மாவட்டத்தில் இக்கிராமம் அமைந்துள்ளது. சுபீதி தாலுக்காவில் அமைந்துள்ள இக்கிராமத்தின் அஞ்சல் குறியீட்டு எண் 172114 ஆகும். கடல் மட்டத்திலிருந்து 14,170 அடி உயரத்தில் அமைந்துள்ள ஒரு தொலைதூரக் குடியிருப்புப் பகுதியாகத் தெமுல் கிராமம் திகழ்கிறது.  

## பொருளாதாரம்
தெமுல் கிராமத்தில் சில நூறு பேர் மட்டுமே வசிக்கின்றனர். பெரும்பாலானோர் போத் பழங்குடியினத்தைச் சேர்ந்தவர்கள். அவர்கள் பார்லியை முக்கிய பயிராகக் கொண்டு விவசாயத்தில் ஈடுபட்டுள்ளனர். சுற்றுலா மற்றும் கைவினைப்பொருட்கள் ஆகியவை இவர்களுடைய பிற வருமான ஆதாரங்களில் அடங்கும். பனி அளவு குறைந்து வருவதால், கிராம மக்கள் தண்ணீர் கிடைப்பது குறித்து கவலையடைந்துள்ளனர். மேலும் விவசாய உற்பத்தியும் குறைந்துள்ளது. உள்ளூர் அரசு சாரா நிறுவனங்கள், நிலத்திலிருந்து தண்ணீர் பாயத் தொடங்குவதற்கு முன்பு, அணைகள் மற்றும் செயற்கை பனிப்பாறைகள் மூலம் தண்ணீரை உறைய வைக்க முயற்சித்துள்ளன.  

## சுற்றுலா
சமீபத்திய ஆண்டுகளில் சுற்றுலாவின் குறிப்பிடத்தக்க வளர்ச்சியால் தெமுலின் மக்கள் பயனடைந்துள்ளனர். இருப்பினும், வணிகமயமாக்கல் தொடர்பான பிற கவலைகள் உள்ளன.
# காந்தி கண்ணாடி



**காந்தி கண்ணாடி** (*Gandhi Kannadi*) என்பது 2025 ஆம் ஆண்டில் செரிஃப் எழுத்து, இயக்கத்தில் வெளிவந்த தமிழ் நகைச்சுவை நாடகத் திரைப்படமாகும். இதில் பாலா, நமீதா கிருஷ்ணமூர்த்தி ஆகியோர் முன்னணி நடிகர்களாக அறிமுகமாகினர். அவர்களுடன் பாலாஜி சக்திவேல், அர்ச்சனா முக்கிய வேடங்களில் நடித்திருந்தனர். இந்தப் படத்தை ஆதிமூலம் கிரியேஷன்ஸ் சார்பாக ஜெய் கிரண் தயாரித்தார். 2025 செப்டம்பர் 5 அன்று இத்திரைப்படம் தமிழ்நாட்டில் வெளியிடப்பட்டது.  

## கதைக்கரு
அழகிய வயல்வெளிகளுள்ள சிற்றூரில், பொருளாதார, சமுதாய வேறுபாடுகளுள்ள இருவர் காதலிக்கின்றனர். உள்ளூரில் திருமணம் செய்ய இயலாத நிலையில், வெளியூரில் இருவரும் திருமணம் செய்து இனிமையாக வாழ்கின்றனர். பல ஆண்டுகளுக்குப் பிறகு, இக்காதலர் தங்கள் வசிப்பிடத்தில் அறுபதாம் திருமண நிகழ்வில் கலந்து கொள்கின்றனர். "நமக்கும் பிள்ளை இருந்திருந்தால், இதுபோல அறுபதாம் திருமணம் நடத்தி இருப்பர்" என்ற மனைவியின் ஏக்கத்தைத் தீர்க்க காதலன் முழுமுயற்சி எடுக்கிறார். திருமணத்திற்கு முன்பு மனைவி சொன்னவைகளை அனைத்தும் செய்ய, கணவன் திட்டமிடுகிறார். அதற்கான பெருந்தொகையைத் திரட்ட, பரணில் போட்டு வைத்த பத்திரங்களைக் கொடுத்து விற்கச் சொல்கிறார். அப்பொழுதுதான் அனைவருக்கும் தெரிகிறது, அவர் பெரும் நில உடைமைக்காரர் என்பது! "காசுக்காக தன் மனைவி தன்னை மயக்கித் திருமணம் செய்து கொள்ளவில்லை" என்பதை பிறர் உணர, வாயில் காப்பாளனாகப் பணி புரிந்து, கிடைக்கும் ஊதியத்தில் எளிய வாழ்க்கை நடத்தி வந்திருக்கிறார். ஒரு வழியாக பணம் திரட்டி, அவர்களது அறுபதாம் திருமணம் நடக்க இருக்கும் ஓரிரு நாளில், இந்திய அரசு 500, 1000 பணத்தாள்கள் செல்லாது என அறிவித்து விடுகிறது. அதனால் கையிருப்புப் பணம் வெறும் காகிதங்களாக மாறி விடுகிறது. இச்சூழ்நிலையில் பலவித நகைச்சுவைக் காட்சிகள் நடந்தேறுகின்றன. அவர்களது திருமணம் நடக்குமா? அக்காதலனின் பெயரே காந்தி. காந்தி தனது அறுபதாம் கல்யாணத்தினை ... .
# இரத்தினகிரி - 8



**இரத்தினகிரி - 8** *(RTN 28-1-5-3-2), முன்மொழிவு எண்: (IET-25493)* எனப்படும் இந்த நெல் வகை, நீர்ப்பாசன நிலங்களாக உள்ள ஒடிசா, ஆந்திரா, உத்தரப் பிரதேசம், சத்தீசுகர், தெலங்காணா மற்றும் மகாராட்டிரம் ஆகிய மாநிலங்களில் பயிரிடப்படும், 135 - 138 நாட்களில் அறுவடைக்கு வரக்கூடிய நடுத்தர கால நெல் இரகமாகும். 2018 இல் வெளியிடப்பட்டதாக அறியப்பட்ட இது, பாசுமதி அல்லாத நெல் வகையில் ஆரம்ப விதைப்பு மற்றும் நடவு செய்யப்படும் நடுத்தர நிலப் பகுதிகளுக்கு ஏற்றது. சாயும்தன்மை அற்ற, உடைந்து போகாமல், நீர் அழுத்தம் மற்றும் உப்புத்தன்மையை மிதமாகத் தாங்கும் தன்மை கொண்டதாக கருதப்படும் இந்த புதிய இரகம், ஒரு எக்டேருக்கு சுமார் 4,000 - 7,400 கிலோ *(40.74 q/ha)* கூல மகசூல்தரக்கூடியது.  

## சுருக்கம்
இதன் மூதாதை நெல் இரகங்களான **பன்னாட்டு நெல் - 64** *(IR 64)* மற்றும் **கர்ஜத் 184** *(Karjat 184)* இடையேயான கலப்பினத்திலிருந்து, பெண்ணாகப் பயன்படுத்தி, வம்சாவளி தேர்வு முறை மூலம் உருவான இரத்தினகிரி - 8 என்ற இந்த நெல் வகை, மேற்கண்ட இரகங்களின் நடுத்தர கால அளவு கொண்ட (சம்பா சாகுபடி மாதத்தில் 135 - 138 நாட்கள்), அரை குள்ள (102 - 110 செ.மீ தாவர உயரம்), அதிக மகசூல் தரும் நடுத்தர மற்றும் மெல்லிய தானிய வகையாகும்.  

## பின்னணி
சாகுபடி செய்து சரிபார்த்த வகையில், **பால்கர் 1** *(Palghar 1)* நெல் இரகத்தை விட 38.52 % அதிக தானிய மகசூலைப் பதிவு செய்துள்ளது. நிலைய சோதனையில் ஐந்து ஆண்டுகளாக சோதிக்கப்பட்டு சரிபார்த்த வகையில் பால்கர் 1 நெல் இரகத்தை விட 10.50 % அதிக தானிய மகசூலையும் பதிவு செய்துள்ளது. இந்திய நாட்டின் 62 இடங்களில் நடத்தப்பட்ட மூன்று ஆண்டு சோதனையில் ஒட்டுமொத்த அடிப்படையில், 2015 - 2017 ஆம் ஆண்டில் நடத்தப்பட்ட அகில இந்திய ஒருங்கிணைந்த நெல் மேம்பாட்டுத் திட்டத்தின் *(AICRIP)* சோதனைகளின்படியும், முறையே 14.80 %, 7.21 %, 30.37 % மற்றும் 1.58 % அதிக தானிய மகசூலைப் பதிவு செய்துள்ளது. மேலும் மண்டல மற்றும் உள்ளூர் சோதனையின்படி, பாபட்லா - 5204, மற்றும் **வாரங்கல் சம்பா** எனப்படும் (WGL - 14), ஆகிய நெல் தானியங்களை விட, நடுத்தர மற்றும் மெல்லிய ஒளி ஊடுருவக்கூடிய கருவுடன் தானிய வகையைக் கொண்டுள்ளது என்பது குறிப்பிடத்தக்கது.  

இதன் அரிசியின் காழ் 5.4 மிமீ நீளமும், 2.0 மிமீ அகலமும் மற்றும் 2.7 நீள அகல விகிதம் கொண்ட இது, அதிக 75.8% உமி நீக்கம் 67.0 % ஆகும். மேலும் இடைநிலை அமிலேசு உள்ளடக்கம் (23.4 %) மற்றும் கார பரவல் மதிப்பு (5.0) ஆகியவற்றைக் கொண்டுள்ள இது, 22 % பசையின் நிலைத்தன்மை மற்றும் சிறந்த சமையல் குணங்களுடன் வாசனையற்றது என குறிப்பிடப்பட்டுள்ளது.  

## இவற்றையும் காண்க
- இரத்தினகிரி, மகாராட்டிர மாநில, இரத்னகிரி மாவட்டத்தில் உள்ள ஒரு துறைமுக நகரம்.
- இரத்தினகிரி பாலமுருகன் கோயில், தமிழ்நாடு மாநிலத்தின் இராணிப்பேட்டை மாவட்டத்தில் உள்ள ஒரு வழிபாட்டுத் தலம்.
# வாசம்செட்டி சுபாஷ்



**வாசம்செட்டி சுபாசு** (*Vasamsetti Subhash*) ஆந்திராவைச் சேர்ந்த ஓர் இந்திய அரசியல்வாதியும் சட்டமன்ற உறுப்பினரும் ஆவார். இவர் தெலுங்கு தேசக் கட்சியின் உறுப்பினர். 2024ஆம் ஆண்டு நடைபெற்ற ஆந்திரப் பிரதேச சட்டமன்றத் தேர்தலில் இராமச்சந்திரபுரம் சட்டமன்றத் தொகுதியைப் பிரதிநிதித்துவப்படுத்தும் சட்டமன்ற உறுப்பினராகத் தேர்ந்தெடுக்கப்பட்டார்.  

## அரசியல் வாழ்க்கை
சுபாசு 2024 ஆந்திரப் பிரதேச சட்டமன்றத் தேர்தலில் இராமச்சந்திரபுரம் சட்டமன்றத் தொகுதியில் போட்டியிட்டு, ஒய். எசு. ஆர். காங்கிரசு கட்சியின் பில்லி சூரிய பிரகாசை 26,291 வாக்குகள் வித்தியாசத்தில் தோற்கடித்து சட்டமன்ற உறுப்பினர் ஆனார். இவர் நா. சந்திரபாபு நாயுடுவின் தலைமையிலான அமைச்சரவையில் தொழிலாளர், தொழிற்சாலைகள், காப்பீட்டு மருத்துவ சேவைகள் துறையின் அமைச்சராக நியமிக்கப்பட்டார்.
# செபாசுட்டியன் போக்னர்



**செபாசுட்டியன் போக்னர்** (*Sebastian Bogner*) என்பவர் செருமானிய, சுவிட்சர்லாந்திய நாடுகளைச் சேர்ந்த ஒரு சதுரங்க வீரராவார். 1991 ஆம் ஆண்டில் சனவரி மாதம் 17 ஆம் தேதியன்று இவர் செருமன் நாட்டின் போர்செய்ம் நகரத்தில் பிறந்தார். 2009 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது. 2013 ஆம் ஆண்டு வரை செருமன் நாட்டிலும் பின்னர் சுவிட்சர்லாந்திலும் வாழ்ந்து வருகிறார்.  

## சதுரங்க வாழ்க்கை
2005 ஆம் ஆண்டில் தனது பன்னாட்டு சதுரங்க மாசுட்டர் பட்டத்தையும் 2009 ஆம் ஆண்டில் தனது கிராண்ட்மாசுட்டர் பட்டத்தையும் பெற்றார். 39 ஆவது சதுரங்க ஒலிம்பியாடு போட்டியில் செருமன் நாட்டின் பிரதிநிதியாகப் போட்டியிட்டார். 2013 ஆம் ஆண்டில் சுவிட்சர்லாந்திற்கு மாறினார். 42ஆவது சதுரங்க ஒலிம்பியாடு போட்டியில் சுவிட்சர்லாந்திற்காகப் போட்டியிட்டார். 2018 ஆம் ஆன்டு மார்ச்சு மாதத்தில் ஐரோப்பிய தனிநபர் சதுரங்க வெற்றியாளர் போட்டியில் விளையாடினார். இப்போட்டியில் அறுபத்தெட்டாவது இடத்தைப் பிடித்தார். 6½/11 (+4–2=5) என்ற புள்ளிகளைப் பெற்றார். 2018 ஆம் ஆண்டு சூலை மாதத்தில் நடைபெற்ற சுவிசு சதுரங்க வெற்றியாளர் போட்டியை வென்றார். 2021ஆம் ஆண்டு சூலை மாத நிலவரப்படி, இவர் 2581 பிடே புள்ளிகள் பெற்ற 2ஆவது சுவிட்சர்லாந்து வீரர் என்ற சிறப்பைப் பெற்றார். வாடிம் மிலோ முதல் நபராக அறியப்படுகிறார்.  

2021 ஆம் ஆண்டு சூலை மாதத்தில் போக்னர் பிடே உலகக் கோப்பை போட்டியில் போட்டியிட்டார். இந்திய கிராண்ட்மாசுடர் பி. இனியனால் முதல் சுற்றில் வெளியேற்றப்பட்டார்.
# கிளினோதெல்புசா கக்கூட்டா



**கிளினோதெல்புசா கக்கூட்டா** (*Clinothelphusa kakoota)* என்பது கெகார்சினுசிடே குடும்பத்தைச் சேர்ந்த நண்டு சிற்றினமாகும். *கிளினோதெல்புசா* பெரினத்தில் இச்சிற்றினம் மட்டுமே காணப்படுகிறது. இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ்நில காடுகள், மிதவெப்ப அல்லது வெப்பமண்டலம் சதுப்பு நிலங்கள் மற்றும் ஆறுகள் ஆகும். இது வாழ்விட இழப்பால் அச்சுறுத்தப்படுகிறது. மேலும் இது பன்னாட்டு இயற்கைப் பாதுகாப்புச் சங்கத்தினால் செம்பட்டியலில் ஆபத்தான சிற்றினமாக பட்டியலிடப்பட்டுள்ளது. இது சதுர கிலோமீட்டருக்கும் குறைவான பரப்பளவைக் கொண்ட ஒரு தளத்திலிருந்து அறியப்படுகிறது. இதன் நெருங்கிய உறவினர்கள் இலங்கையில் காணப்படும் நண்டுகளின் மற்றொரு பேரினமான *சிலான்ந்தெல்புசா* ஆகும்.
# போர்ட்லேண்டு தீ அருங்காட்சியகம்



**போர்ட்லேண்டு தீ அருங்காட்சியகம்** (*Portland Fire Museum*) அமெரிக்காவின் ஓரிகன் மாநிலத்திலுள்ள போர்ட்லேண்டு நகரத்தில் அமைந்துள்ளது. 157 சுபிரிங் தெருவில் அமைந்துள்ள இந்த தீயணைப்பு அருங்காட்சியகம், போர்ட்லேண்டு மூத்த தீயணைப்பு வீரர்கள் சங்கத்தால் இயக்கப்படுகிறது. அருங்காட்சியகம் போர்ட்லேண்டு நகரத்தில் தீயணைப்பு செயல்பாட்டின் வரலாற்றைக் காட்டுகிறது. பல ஓய்வுபெற்ற தீயணைப்பு வாகனங்களும் இதில் அடங்கும். மூத்த தீயணைப்பு வீரர்கள் சங்கம் முதலில் காசுகோ இயந்திரம் 1 இன் தலைமையகத்தில் அமைந்திருந்தது. இப்போது கம்பர்லேண்டு மாகாணம் சிவிக் மையத்திற்கு எதிரே 19 தெற்கு தெருவில் அமைந்துள்ளது. சுபிரிங் தெரு சாதாராண கட்டுமானப் பணிகளின் போது 19 தெற்கு தெருவில் உள்ள கட்டடம் இடிக்கப்பட்டது. மேலும் மூத்த தீயணைப்பு வீரர்கள் சங்கம் மேற்கு நோக்கிய 157 சுபிரிங் தெரு இடத்திற்கு மாற்றப்பட்டது.
# என் மகள் பயங்கரவாதி


***"என் மகள் பயங்கரவாதி"*** (*My Daughter the Terrorist*) என்பது 2007 ஆம் ஆண்டு வெளியான ஆவணப்படமாகும். 24 வயதுடைய தர்சிகா, புகழ்ச்சுடர் ஆகிய பெண் போராளிகள் தமிழீழ விடுதலைப் புலிகளின் உயரடுக்கு படையில் கரும்புலிகளாக ஏழு ஆண்டுகள் அருகருகே வாழ்ந்து போராடியது பற்றியதாகும். இந்தப் பெண்கள் இலங்கைப் படையினால் தங்களுக்கு ஏற்பட்ட அதிர்ச்சிகரமான அனுபவங்களை விவரிக்கிறனர். அதுவே இவர்களை கெரில்லா இயக்கத்தில் சேர காரணமாயிற்று.  

தர்சிகாவின் தந்தை போரினால் இறந்துவிட்டார். போரினால் பாதிக்கப்பட்ட சமூகத்தில் தனது குடும்பத்தை வாழ்விக்கப் போராடும் தாயாருடன் அவர் வாழ்ந்துவருகிறார். கத்தோலிக்க குடும்பத்தில் வளர்ந்த அவர், அருட்சகோதரியாக மாற விரும்பினார். ஆனால் பின்னர் தன் தந்தையின் மரணத்திற்குப் பிறகு விடுதலைப் புலிகள் இயக்கத்தில் இணைந்தார். புகழச்சுடர் வீட்டை இழந்து தனது குடும்பத்துடன் அகதி முகாமில் தங்கினார். இளம் வயதிலேயே அவர்கள் எதிர்கொண்ட கொடூரமான சூழலை விவரிக்கிறனர். தர்சிகாவின் தாய், *மாவீரர் நாளின்* போது தனது மகளையும் புகழ்ச்சுடரையும் சந்திக்க விரும்புகிறார். அதற்காக தெரியாத வீரரின் கல்லறையில் மலர்களை வைப்பதற்காக மட்டுமே வர விரும்புகிறார். இது 2008 ஆம் ஆண்டு 11வது ஐக்கிய நாடுகள் சங்க திரைப்பட விழாவில் திரையிடப்பட்டது இது அமெரிக்கா, பெல்ஜியம், கனடா, இத்தாலி, உக்ரைன், போலந்து, போகோடா, நார்வே, தைவான் ஆகிய நாடுகளில் நடந்த சர்வதேச திரைப்பட விழாக்களிலும் திரையிடப்பட்டது.
# தும்லியோ தீவு


**தும்லியோ** **தீவு (***Tumleo Island*) அல்லது **துமலியோ** என்பது பப்புவா நியூ கினி சாண்டான் மாகாணத்தின் வடக்கு கடற்கரையில் உள்ள கிழக்கு ஐடேப் கிராமப்புற எல். எல். ஜி. யில் உள்ள தீவு ஆகும். இது மக்கள் வசிக்கும் ஒரு தீவாகும்.  

இந்தத் தீவில் தும்லியோ மொழி பேசப்படுகிறது.
# வபுதா தீவு



**வபுதா தீவு** (*Wabuda Island*) என்பது பப்புவா நியூ கினியில் பிளை ஆற்று வடிநிலப்பகுதியில் உள்ள மூன்றாவது பெரிய தீவு ஆகும். இதன் பரப்பளவு 109 சதுர கிலோமீட்டர் ஆகும். நிர்வாக ரீதியாக, இந்தத் தீவு மேற்கு மாகாணத்தின் தெற்கு பிளை மாவட்டத்தில் உள்ள கிவாய் கிராமப்புற எல். எல். ஜி. க்கு சொந்தமானது.
# கே. சு. மூர்த்தி



**கே. எஸ். மூர்த்தி** (*K. S. Moorthiy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் நாமக்கல் மாவட்டம் கொத்தமங்கலம் பகுதியினைச் சேர்ந்தவர். மூர்த்தி 1983ஆம் ஆண்டு வேதியலில் இளநிலை அறிவியல் படிப்பினை திருச்சிராப்பள்ளி பிஷப் ஹீபர் கல்லூரியில் முடித்துள்ளார். திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் பரமத்தி-வேலூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2016
# சாண்டியாகோ அவிலா பாவாசு



**சாண்டியாகோ அவிலா பாவாசு** (*Santiago Avila Pavas*) என்பவர் கொலம்பியா நாட்டைச் சேர்ந்த ஒரு சதுரங்க வீரராவார். 2004 ஆம் ஆண்டில் மே மாதம் 21 ஆம் தேதியன்று இவர் பிறந்தார். 2023 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது.  

## சதுரங்க வாழ்க்கை
அவிலா பாவாசு 2017 ஆம் ஆண்டு 20 வயதுக்கு உட்பட்டவர்களுக்காக நடைபெற்ற வல்லே டெல் கௌகா சதுரங்கப்போட்டியை வென்றார்.  

அவிலா பாவாசு 2023 சதுரங்க உலகக் கோப்பை போட்டிக்குக் தகுதி பெற்றார். அப்போட்டியில் முதல் சுற்றில் சமநிலை முறிவு ஆட்டத்தில் பெலாரசு-இசுரேலிய சதுரங்க வீரர் இலியா சுமிரினிடம் தோற்றார்.
# வீ. செ. காளிமுத்து



**வீ. செ. காளிமுத்து** (*Kalimuthu V.S.*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருப்பூர் மாவட்டம் தாராபுரம் நகரைச் சேர்ந்தவர். 1977ஆம் ஆண்டு பத்தாம் வகுப்பினை முடித்துள்ள காளிமுத்து இந்திய தேசிய காங்கிரசு கட்சியினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் தாராபுரம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2016
# ஆர்செனி நெசுட்டெரோவு



**ஆர்செனி யூரிவிச் நெசுட்டெரோவ்** (*Arseniy Nesterov*) என்பவர் உருசியா நாட்டைச் சேர்ந்த ஒரு சதுரங்க வீரராவார். 2003 ஆம் ஆண்டில் சனவரி மாதம் 20 ஆம் தேதியன்று இவர் பிறந்தார். 2022 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது. 2025 ஆம் ஆண்டு உருசிய சதுரங்க வெற்றியாளர் பட்டத்தைப் பெற்றார்.  

## சதுரங்க வாழ்க்கை
2018 ஆம் ஆண்டு மே மாதத்தில் நடைபெற்ற ஐரோப்பிய இளையோர் கிராண்டு பிரிக்சு வான்யா சோமோவ் நினைவு சதுரங்கப் போட்டியின் தொடக்கத்தில், நெசுட்டெரோவ் சாண்ட் சர்க்சியனுடன் இணைந்து அணியை வழிநடத்தினார். இறுதியில் 12 வீரர்களில் 10 ஆவது இடத்தைப் பிடித்தார்.  

2020 ஆம் ஆண்டு பிப்ரவரி மாதத்தில் மாசுகோவில் நடைபெற்ற ஏரோஃப்ளோட்டு திறந்தநிலை போட்டியில் நெசுடெரோவு தனது இறுதி கிராண்டு மாசுட்டர் தகுதிநிலையை பெற்றார். செப்டம்பர் 2022 ஆம் ஆண்டு செப்டம்பர் மாதத்தில் 75 ஆவது உருசிய சதுரங்க வெற்றியாளர் போட்டியில் பங்கேற்றார், 12 வீரர்கள் கொண்ட அப்போட்டியில் கடைசி இடத்தைப் பிடித்தார்.  

நெசுட்டெரோவ் 2023 சதுரங்க உலகக் கோப்பையில் போட்டியிட்டார். அங்கு அவர் முதல் சுற்றில் பெர்னாண்டோ பெரால்டாவை தோற்கடித்தார். ஆனால் இரண்டாவது சுற்றில் அனிசு கிரியிடம் தோற்றுப்போனார்.  

நெசுட்டெரோவ் 2023 உலக இளையோர் சதுரங்கவெற்றியாளர் போட்டியில் பங்கேற்றார். அங்கு மார்க்'ஆண்ட்ரியா மௌரிசி, லூகா புடிசாவல்செவிக் மற்றும் மாமிகான் கரிபியன் ஆகியோருடன் சமமாக முதலிடத்தைப் பெற்றார். சமநிலை முறிவு ஆட்டத்தில் மௌரிசியிடம் பட்டத்தை இழந்தார்.  

அக்டோபர் 2025 ஆம் ஆண்டு அக்டோபர் மாதத்தில் 78ஆவது உருசிய சதுரங்க வெற்றியாக்ளர் போட்டியை 6½/11 புள்ளிகளுடன் வென்றார், வாடிம் சுவ்சாகின்சேவ், டேனியல் டுபோவ் மற்றும் ஆண்ட்ரி எசிபென்கோ ஆகியோரை விட முன்னிலையில் இருந்தார்.
# அர்சுன் லால் சிங்கர்



**அர்சுன் லால் சிங்கர்** *(Arjun Lal Jingar)* இராசத்தானைச் சேர்ந்த ஒரு இந்திய அரசியல்வாதி ஆவார். பாரதிய ஜனதா கட்சியின் வேட்பாளரான இவர், 2023 இல் நடைபெற்ற இராசத்தான் சட்டமன்றத் தேர்தலில் கபாசன் சட்டமன்றத் தொகுதியில் போட்டியிட்டு வென்றார். இத்தொகுதியானது சித்தோர்கார் மாவட்டத்தில் அமைந்துள்ளது.  

## அரசியல்
2023 இல் நடைபெற்ற இராசத்தான் சட்டமன்றத் தேர்தலில் கபாசன் சட்டமன்றத் தொகுதியில் பாரதிய ஜனதா கட்சியின் வேட்பாளராக போட்டியிட்ட அர்சுன் லால் 84778 வாக்குகளைப் பெற்று, தனது நெருங்கிய போட்டியாளரான இந்திய தேசிய காங்கிரசு கட்சி வேட்பாளர் சங்கர் லாலை விட 21344 வாக்குகள் அதிகம் பெற்று வெற்றிபெற்றார்.  

## தேர்தல் முடிவுகள்
### 2023
# பெங்கூ சட்டமன்றத் தொகுதி



**பெங்கூ சட்டமன்றத் தொகுதி** *(Begun Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது சித்தோர்கார் மாவட்டத்தில் அமைந்துள்ளது. பெங்கூ, சித்தோர்கார் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.  

## சட்டமன்ற உறுப்பினர்கள்
| ஆண்டு | உறுப்பினர் | கட்சி |  |
| --- | --- | --- | --- |
| 1972 | அரி சிங் | இந்திய தேசிய காங்கிரசு</br> |  |
| 1977 | எச் என் சர்மா | ஜனதா கட்சி |  |
| 1980 | கன்சியாம் | இந்திய தேசிய காங்கிரசு (இ) |  |
| 1985 | பங்கச் பஞ்சோலி | இந்திய தேசிய காங்கிரசு</br> |  |
| 1990 | சன்னி லால் | rowspan=2 | பாரதிய ஜனதா கட்சி</br> |
| 1993 |  |  |  |
| 1998 | கன்சியாம் | இந்திய தேசிய காங்கிரசு</br> |  |
| 2003 | சன்னி லால் தாக்கட் | பாரதிய ஜனதா கட்சி</br> |  |
| 2008 | இராசேந்திர சிங் | இந்திய தேசிய காங்கிரசு</br> |  |
| 2013 | சுரேஷ் தாகர் | பாரதிய ஜனதா கட்சி</br> |  |
| 2018 | பிதுரி இராசேந்திர சிங் | இந்திய தேசிய காங்கிரசு</br> |  |
| 2023 | சுரேஷ் தாகர் | பாரதிய ஜனதா கட்சி</br> |  |

## தேர்தல் முடிவுகள்
### 2023
# அலெக்சாண்டர் இண்டிச்சு



**அலெக்சாண்டர் இண்டிச்சு** (*Aleksandar Inđić*) என்பவர் செர்பிய நாட்டைச் சேர்ந்த ஒரு சதுரங்க வீரராவார். 1995 ஆம் ஆண்டில் ஆகத்து மாதம் 24 ஆம் தேதியன்று செர்பியாவின் பெல்கிரேடில் இவர் பிறந்தார். 2013 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது. நான்கு முறை செர்பிய சதுரங்க வெற்றியாளர் பட்டத்தையும் 2024 ஆம் ஆண்டு ஐரோப்பிய சதுரங்க வெற்றியாளர் பட்டத்தையும் பெற்றுள்ளார்.  

## சதுரங்க வாழ்க்கை
1995 ஆம் ஆண்டு பிறந்த இண்டிச்சு, 2012 ஆம் ஆண்டு தனது பன்னாட்டு மாசுட்டர் பட்டத்தையும் 2013 ஆம் ஆண்டு தனது கிராண்டுமாசுட்டர் பட்டத்தையும் பெற்றார். 2014, 2018, 2020 மற்றும் 2023 ஆம் ஆண்டுகளில் செர்பிய சதுரங்க வெற்றியாளர் பட்டங்களையும் வென்றார்.  

2018 ஆம் ஆண்டு பிப்ரவரி மாதத்தில் போர்ச்சுகல் திறந்தநிலை சதுரங்கப் போட்டியில் 7½/9 என்ற புள்ளிகள் கணக்கில் வென்றார். அண்டன் தெம்செங்கோவும் 7½/9 என்ற புள்ளிகள் கணக்கில் இருந்தார். ஆனால் அலெக்சாண்டர் இண்டிச்சு சமநிலை முறிவு ஆட்டத்தில் வென்றார். அதே ஆண்டு பிப்ரவரியில், இவர் ஏரோபுளோட்டு திறந்தநிலை சதுரங்கப் போட்டியில் பங்கேற்றார். 92 வீரர்கள் விளையாடிய போட்டியில் இவர் 38ஆவது இடத்தைப் பிடித்தார். 5/9 (+3–2=4) என்ற கணக்கில் புள்ளிகள் எடுத்தார். 2018 ஆம் ஆன்டு மார்ச்சு மாதத்தில் ஐரோப்பிய தனிநபர் சதுரங்க வெற்றியாளர் போட்டியில் போட்டியிட்டார். அப்போட்டியில் 133ஆவது இடத்தைப் பிடித்தார். அப்போட்டியில் 5½/11 (+4–4=3) என்ற கணக்கில் புள்ளிகள் எடுத்தார். ஜனவரி 2019 ஆம் ஆண்டு சனவரி மாத நிலவரப்படி இவர் முதலிடத்தில் உள்ள செர்பிய வீரர் ஆவார்.  

2024 ஆம் ஆண்டு நவம்பர் மாதத்தில் இவர் 9/11(+7-0=4) என்ற தோல்வியற்ற புள்ளிகளுடன் ஐரோப்பிய தனிநபர் சதுரங்க வெற்றியாளர் என்ற பட்டத்தை வென்றார்.
# பரணி நூல் செய்திக் கூறுகள்

போர் வெற்றியைப் போற்றிக் கண்ணி யாப்புப் பாடல்களால் பாடப்பட்ட நூல் பரணி என்னும் சிற்றிலக்கியம் ஆகும். கலிங்கத்துப் பரணி இவ்வகையில் தோன்றிய முதல் இலக்கியம்.  

போர் வெற்றியைப் பாடுகிறேன், அதனைக் கேட்க உங்கள் கதவுகளைத் திறந்துகொண்டு வாருங்கள் என்று பெண்களை அழைக்கும் செய்திகளில் தொடங்கி, வெற்றித் தெய்வம் கொற்றவை, கொற்றவையின் படைகள் பேய்கள், போர்களத்தில் பேய்கள் சோறாக்கி உண்ணுதல் முதலான செய்திக் கூறுகள் அமையுமாறு பரணி நூல் பாடப்பட்டிருக்கும்.  

இந்தச் செய்தி-மரபைப் பாடும்போது செய்திக் கூறுகளில் கவிஞனின் கற்பனைக்கேற்ப மாறுபாடுகள் தோன்றும். மு. அருணாசலம் இவற்றை விளக்கியும் அட்டவணை படுத்தியும் தந்துள்ளார்.  

## கலிங்கத்துப் பரணியும் தக்கயாகப் பரணியும்

போர்க்கள வெற்றி பற்றிக் கூறும் புறநானூற்றுப் பாடல்கள் பலவற்றை நாம் அறிவோம். கீழ்க்கணக்கு நூல்களில் ஒன்றான களவழி நாற்பது சோழனின் போர்க்கள வெற்றி பற்றிக் கூறுகிறது.  

குறிப்பிட்ட ஓரிடத்தில் பெற்ற வெற்றி பற்றிக் கூறுவது பரணி இலக்கியம். கலிங்கத்தை அழித்தது பற்றிக் கூறுவது கலிங்கத்துப் பரணி. தக்கன் வேள்வியை அழித்தது பற்றிக் கூறுவது தக்கயாகப் பரணி.  

கலிங்கத்துக் பரணி 13 தலைப்புகளில் பாடப்பட்டுள்ளது. தக்கயாகப் பரணி 11 தலைப்புகளைக் கொண்டதாக விளங்குகிறது.  

### அட்டவணை
(செய்தியை விளக்கும் தலைப்புகள் இங்குக் கூறுகள் என்று கூறப்பட்டுள்ளன)  
| எண் | செய்திக்கூறு | கலிங்கத்துப்பரணி | தக்கயாகப் பரணி |  |
| --- | --- | --- | --- | --- |
| - | காப்பு | இல்லை | பைரவர் காப்புப்பாடல் உள்ளது |  |
| 1 | கடவுள் வாழ்த்து | உமாபதி, திருமால், நான்முகன், சூரியன், கணபதி, முருகன், நாமகள், துர்க்கை, சத்த மாதர், அறுவகை வாழ்த்து | கடவுள் வாழ்த்து - உமாபாகர், விநாயகர், முருகர், சம்பந்தர், வாழ்த்து |  |
| 2 | கடைத்திறப்பு | 54 பாடல் | 38 பாடல் |  |
| 3 | காடு பாடியது | 22 பாடல் | 55 பாடல் |  |
| 4 | கோயில் பாடியது | 24 பாடல் அமைப்பு, வழிப்படுவோர், பலிடுதல், பேய்கள், சுடலை | 86 பாடல் - யாமள நூலின்படி என்பது, மரநிழல், அமளி, கொலு, ஆயுதங்கள், திருமேனி, சம்பந்தர் கதை சொல்ல நாமகளைப் பணித்தல் |  |
| 5 | தேவியைப் பாடியது | 14 பாடல் | 17 பாடல் |  |
| 6 | பேய்களைப் பாடியது | 19 பாடல் | 16 பாடல் |  |
| 7 | இந்திரசாலம் | முதுபேய் வருதல், தன் இந்திரசாலம் காட்டுதல், பிற பேய்கள் துன்புறுதல் | இந்த நூலில் இது இல்லை |  |
| 8 | இராச பாரம்பரியம் | குலோத்துங்கன் முன்னோர் வரலாறு, பேய் கூறுதல் | இந்த நூலில் இது இல்லை |  |
| 9 | பேய் முறைப்பாடு | 20 பாடல்கள் | இந்த நூலில் 23 பாடல்கள் |  |
| 10 | அவதாரம் | குலோத்துங்கன் பிறந்து முடி சூடிக்கொண்டு கச்சிக்கு வருதல் | இந்த நூலில் இல்லை |  |
| 11 | காளிக்குக் கூளி கூறியது | கலிங்கர் திறை தராமை கேட்டுச் சோழன் கருணாகரனைக் போருக்கு அனுப்புதல், கலிங்கர் தோல்வி - 160 பாடல்கள் | தக்கன் யாகம், உமாதேவிக்கு அவமதிப்பு, சிவன் சினம், வீரபத்திரர் தோற்றம், பூத கணங்களோடு செல்லல், போர், யாகத்தின் அழிவு, 483 பாடல் |  |
| 12 | களம் காட்டியது | தேவி சென்று போர்க்களம் காணுதல் - 31 பாடல் | மகாகாளி களம் காண்டல் |  |
| 13 | கூழ் அடுதல் | பேய்கள் குலோத்துங்கனை வாழ்த்திக் கூழ் அட்டு உண்ணல் | பேய்க்கள் கூழ் அட்டுக் காளிக்குப் படைத்து இராசராசனை வாழ்த்தல் - 50 பாடல் |  |
| - | - | - | **களம் காட்டல்** - சிவபெருமான் தேவிக்குக் களம் காட்டல், தேவி அருளல், சிவன் அருள்புரிதல் |  |
| - | வாழ்த்து | (குலோத்துங்கன் வாழ்த்து) | இராசராசன் வாழ்த்து, கூத்தன் கவிச்சக்கரவர்த்தி வாழ்த்து | } |

## மேற்கோள்